#JongStemme: Met 'n naam gaan ons deur die stroom | Maroela Media
#JongStemme: Met 'n naam gaan ons deur die stroom
Ek lees nou die dag van 'n man wat met 'n haai in die strate rondgehardloop het. Ek het nie eens gewonder of dit moontlik fopnuus kan wees nie, want iets só belaglik kan dalk in hierdie land van ons waar wees.
Ek hoor om braaivleisvure van "verantwoordelike steel" en woede wat woed. Ek sien die impak van Covid-19 raak elke keer as ek net na die oë rondom my kyk. Dis die konteks van die tyd waarin die jeug vandag grootword. Covid-19, onluste, woede, onsekerheid, afbreek … Maar die jeug staan sterk!
Ons bou en ons maak ons naam groot. Die eerste Akademia-koshuis het op 5 Augustus sy naam bekendgemaak. Deur steeds 'n naam bekend te maak en identiteit te vorm, is 'n glashelder bewys dat die jeug sê: Ons staan sterk deur die stroom.
Die Akademia-koshuis stel met trots ons naam bekend: Huis Valorem. Die naam is Latyns omdat ons in die klassieke geskiedenis gegrond is. "Valorem" het vele betekenisse. Dit word soos volg uit die Latynse letterkunde vertaal: Waarde, krag, deursettingsvermoë, sterk wees en dat dit goed gaan, dat ons gesond is.
In Regslatyn beteken dit karakter en integriteit en in Frans word dit gebruik vir iemand wat sterk is, 'n sterk karakter het en iemand wat braaf is. Hierdie woorde beskryf elke Akademia-koshuisstudent en dit waarna ons streef.
Die impak van 'n naam is besonder groot. Om 'n naam te hê, skep 'n atmosfeer van behoort, struktuur en eenheid. Die oomblik toe ons aan ons koshuis 'n naam kon gee, kon ons aan ons koshuis 'n identiteit met waarde gee wat as rigtingwyser na die toekoms dien.
Terwyl die man met die haai in die straat rondhardloop, koop Huis Valorem vir hulle troeteldiere; twee pragtige goudvissies. Terwyl die land brand, steek Huis Valorem 'n samesynvuur aan en sing saam. Terwyl daar in die land afgebreek word, maak Akademia seker dis nie die laaste koshuis wat naam gaan kry nie en word daar reeds planne vir nog koshuise gemaak. Ons bou steeds voort.
Die Akademia-studente staan sterk en dit gaan goed met ons omdat ons 'n toekomsvisie het. Ons is braaf, want ons gaan deur die stroom.
Marisha Hermann is 'n eerstejaarstudent in BA Kommunikasiekunde aan Akademia en dien as primaria van Huis Valorem.